February 25, 2018
Lusha Gam Ladaw Laban (3)
Madu Yesu a Mungga hte Magam bungli ni a lachyum chyena na lam gaw Chyoipra ai Wenyi hpe garum hpyi jahtau na lam chyu sha rai nga ai.
Lama na nang wa dai Madu Yesu a mungga hte shi hpe mu ai ni kaw na langai mi rai yang, kam sham ai masha nang tai na kun?
Dai ni na kabu gara shiga hpe yu yu ga! Gumhpraw byan sha ai ni hte gat dut ai ni hpe gawt kau ai hpang Yuda salang ni shi hpe san ma ai, ‘Nang ning rai galaw ai gaw, anhte hpe hpa lamik kumla madun dan na ta?’ Yesu bai htai ya ai gaw; ‘Ndai hting-nu hpra kau mu, masum ya laman e ngai dai hpe sharawt na we ai’ nga jang ‘masum ya laman sharawt lu na wu ni, ndai Nawku hting-nu hpe mali shi kru ning galaw ai re; ’ nga nna salang ni bai san ma ai. Ndai lam tsun ngut ai hpang kasa Yawhan gaw; ‘Yesu tsun ai gaw, shi a hkum hkrang ngu ai hting-nu hpe sha ang nna nga ai,’ ngu nna ka da sai. Gashadawn langai mi bai yu yu ga! Kungla shaman poi shani, lawze kasha jawn nna Yerusalem mare de lung wa ai lam ka da ai hta, kasa Yawhan gaw; “dai lam ni hpe shawng e gaw shi a sape ni n chye na ma ai, raitim Yesu gaw hpung shing kang hte bai hkrung rawt ai hpang she, shi hpe sha ang nna shing nga ka da ai hpe mung chye ma ai,” (Yh 12: 16) nga nna ka da ai.
Ndai lam ni hpe chye na na matu hpang e sape ni hta hpa byin wa sai rai? Madu Yesu tsun da ai hte maren byin wa sai. Madu Yesu rai n si hkam ai ten hta, ‘Ngai wa e nye a amying hte shangun dat na ra ai, shalan shabran ai wa nga ai; Chyoipra ai wenyi gaw, nanhte hpe lam matsun sharin ya nna, ngai nanhte hpe tsun da ai ga yawng mayawng nanhte hpe shadum shahprang ya na ra ai’ (Yh 14:26) nga nna tsun da sai.
Lai wa sai laban hta, makam masham n-gun rawng ai, n-gun kya ai lam hpe anhte sagawn yu saga ai. Makam masham n-gun ja nga ai ten, anhte a prat gaw tsawm htap ai ngu hkam sha tim, n-gun kya wa ai ten hta gaw yak hkak ai chyu mu lu na re. Madu Yesu a makau kaw nga ai ni hta mung dai zawn sha rai nga ai. Madu Yesu hta nga ai makam masham gaw anhte yawng hta tsaw dik rai nga ai. Madu Yesu a hpang hkan nang ai sape ni a yaw shada lam mung shai ai hte shanhte a makam masham mung grai san seng hkra n rai nga ai. Madu Yesu hpe mu ai hte mungga ni na la ai hpang myit shuk ai lam law law nga na sai. Yesu bai hkrung rawt ai hpang, gasadi jaw da sai hte maren Chyoipra ai wenyi kumhpa lu la sai lam ni hpe asan sha chye na wa sai.
Sawn sumru mai ai lam; Madu Yesu hta nga ai ngai a makam masham kade daram rai nga ai kun? Myit shuk yak hkak ai ten, prat hta byin ai lam, masha ni hpe chye na na matu Chyoipra ai wenyi hpe garum hpyi nga ai kun?
Courtesy : Ndai Mungga hpe Chyum mungga sasana magam Dap kaw na garum ya ai rai nga ai.
eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn